Ingebrigtsen: - I Europa handler det om å gå videre etter to kamper
- Vi gjør ikke noen strålende match, men vi var klart bedre enn dem. I Europa handler det om å gå videre etter to kamper, og vi har skaffet oss et godt utgangspunkt. Det er viktig at vi ikke slipper inn mål og det er viktig at vi scorer, sier Rosenborg-trener Kåre Ingebrigtsen til VG etter 2-0-seieren over Vikingur i Europa League-kvalifiseringen. Rosenborg slet lenge med å score, og det fikk VGs fotballekspert Knut Espen Svegaarden til å reagere på Twitter. - Norges beste lag sliter med å slå et lag fra Færøyene. Uten å være for negativ: Det er litt pinlig, meldte han. Han fikk nesten umiddelbar respons fra Rosenborg-spiss Alexander Søderlund. Fra rundt 20 meter banket han RBK i ledelsen med ti minutter igjen å spille. På overtid doblet samme mann ledelsen, og trønderne fikk dermed med seg en komfortabel 2-0-seier i det første oppgjøret i den første runden av Europa League-kvalifiseringen. - De ligger med ti mann bak der, og det er alltid vanskeligere å skape enn å forsvare seg, sier Ingebrigtsen på VGs spørsmål om hva han tenker om at det sto 0-0 så lenge. - Vi gjør ikke en stor fotballkamp. De ligger bak og tetter igjen. I tillegg hadde vi fryktelig sterk motvind i første omgang. De skaper tre målsjanser, alle på dødball etter litt klabb og babb – og da blir det farlig, sier RBK-treneren – og mener Rosenborg fikk kontroll utover i annen omgang. Vikingur ligger på tredjeplass i den hjemlige ligaen på Færøyene. Ifølge Store Norske Leksikon bor det bare 49.500 innbyggere på øygruppen mellom Skottland og Island – og knappe tusen mennesker har adresse i Leirvik, hjemstedet til fotballaget Vikingur. Rosenborg bør ha en grei mulighet til å ta seg til 2. kvalifiseringsrunde – der enten Cork City fra Irland eller Reykjavik fra Island venter. Assistenttrener Erik Hoftun ledet Rosenborg siden Kåre Ingebrigtsen var suspendert.
(Vikingur-Rosenborg 0-2) Rosenborg overbeviste ikke akkurat mot miniputten Vikingur fra Færøyene, men innbytter Alexander Søderlund (27) hindret en real RBK-flause i Europa.